
Deanne Anders

Høy tid for kjærlighet

Oversatt av Jan Ingar Vik

MINISERIE: VINTERDRØMMER


Fra Jamaica til Stockholm – bli med på en lidenskapelig reise som tar deg jorden rundt i den nye miniserien Vinterdrømmer. Dette er del to.

Deanne Anders leste kjærlighetsromaner mens venninne hennes fortsatt leste Nancy Drew, og hun visste at hun hadde gjort det helt store da hun fant en hylle med Harlequin-bøker i det lokale biblioteket. Noen år senere oppdaget hun gleden ved å skrive sine egne. Deanne bor i Florida sammen med ektemannen og deres bortskjemte pomeranian. Hun arbeider som oversykepleier. Med sin kjærlighet til alt som har med medisin og kjærlighetsromaner å gjøre, så er det å skrive legeromaner en drøm som er blitt til virkelighet.


Denne boken er tilegnet min fantastiske sjef

Debbie Charlton og den beste av medarbeidere,

Stefanie Porche. Jeg vil alltid være takknemlig

for støtten deres. 

Endeløse skyer fløt forbi da doktor Scott Thomas kikket ut av flyet som brakte ham hjem. Hjem? Var det fortsatt hjemmet hans? Til tross for hvor vanskelig det siste halvannet året hadde vært, hadde han begynt å se på London som hjemme. Men likevel var det noe som manglet. Eller rettere sagt noen. Hjemmet hans hadde ikke vært det samme siden han og Felicity satte av gårde til New York for å være sammen med foreldrene hennes. Han visste ikke da at hun ikke kom til å bli med ham tilbake igjen.

Han rettet på puten han hadde fått tidligere og prøvde å flytte på seg. Den transatlantiske flyturen kom til å gjøre det vanskelig for ham neste dag hvis han ikke fikk litt hvile, og han ville være i best mulig form når han kom på jobben neste dag. Sjansen til å hjelpe et annet sykehus med å opprette en spesiell hjerteavdeling slik som den han hadde på sitt eget sykehus, Royal Kensington Hospital, var noe som gjorde ham begeistret, og det var en stund siden han virkelig var begeistret for noe.

Ingenting kunne ha overrasket ham mer enn å bli tilbudt denne sjansen til å være en del av Kensington-prosjektet, og selv om en del av ham hadde blitt veldig glad for å reise hjem til New York, var det en annen del av ham som bekymret seg for hva han kunne finne når han endelig kom til hjembyen.

Foreldrene var selvsagt begeistret over muligheten til å møte ham, særlig siden han kom til å bli værende i New York til etter jul. Og så var det Felicity. Kom hun til å bli glad for å se ham? Eller kom hun til å ønske ham vekk, slik hun gjorde sist han så henne? Hvor hadde det egentlig gått galt for dem?

«Er det noe jeg kan skaffe deg?» sa en stemme ved siden av ham.

Han kikket opp og så en av flyvertinnene stå der. Hun hadde snakket til ham tidligere på flyturen og tilbudt ham et teppe og en pute.

«Nei, det går bra, ellers takk», sa han. Det hadde vært temmelig opplagt at hun ønsket å starte en samtale med ham, selv om han ikke oppmuntret henne.

«Er du sikker?» spurte hun. «Du virker litt … urolig.»

Navneskiltet fortalte at hun het Kristen, og hun var tiltrekkende i den marineblå drakten. Den gyllenbrune huden antydet at hun hadde tilbrakt tid i mye varmere klimaer enn han var vant til. Og i likhet med alle kvinner han hadde møtt de siste atten månedene, var han ikke engang fristet til å spørre henne om hele navnet hennes.

«Kan jeg?» spurte hun og gjorde tegn mot det tomme setet ved siden av ham.

«Ja visst», sa han og rettet seg mer opp.

«Etter aksenten å dømme er du fra Statene. Det samme er jeg. Er du på vei hjem?» spurte hun.

Der kom det ordet igjen. Hjem. Det hadde aldri virket så komplisert som det var de siste månedene.

«Jeg vokste opp i New York, men jeg arbeider i London nå», sa han. «Er New York hjembyen din?»

«Den er det akkurat nå», sa hun. «Jeg flytter mye rundt omkring. Så er du gift? Singel?» spurte hun med et smil som sikkert kunne være farlig sexy, men han følte fremdeles ingenting.

Hva skulle til for å få ham til å føle den hjertebankende, adrenalinfylte tiltrekningen igjen? Han fryktet at det bare var ett smil som kunne fremkalle den slags reaksjon hos ham.

Han innså at hun stirret på ham og fortsatt ventet på svaret. «Jeg er singel. Jeg mener … jeg er ikke gift.»

«Kjæreste, da?» spurte hun.

Samtalen gjorde ham litt ukomfortabel, men han visste at det ikke var hennes feil.

«Det er komplisert», sa han, og håpet at det ville avslutte forhøret hennes.

«Er ikke kjærlighet alltid komplisert?» Hun ga ham enda et smil og gjorde seg klar til å reise seg. Hun hadde tydeligvis hørt alt hun trengte å høre. «Kanskje vi møtes igjen en gang når ting ikke er så komplisert.»

Han så etter henne der hun gikk tilbake til de andre flyvertinnene foran i flyet, og så rettet han på puten igjen. Var kjærlighet komplisert? Det hadde aldri virket slik for foreldrene hans, men de siste månedene hadde vist ham at følelser gjorde folk, selv mennesker du trodde du virkelig kjente, uberegnelige.

Han la seteryggen bakover og lukket øynene. Tankene ble øyeblikkelig opptatt av ukomplisert kjærlighet og minner som tilsynelatende var brent inn i hjernen på en filmrull som han hadde spilt om og om igjen de siste atten månedene.

Den åpnet alltid på samme måten …

En perfekt, måneklar kveld på den vesle fortauskafeen som var favoritten hennes; latter mens de nippet til vin og snakket om dagen sin. Så spaserte de gjennom den engelske hagen i parken bare noen kvartaler unna leiligheten hans i London.

Han kunne nesten kjenne den søte lukten av hortensiablomster der de gikk hånd i hånd og snakket om alt og ingenting. De ble aldri lei av å høre hva den andre hadde å si. Det var alltid som de var to fremmede som møttes for første gang og ønsket å få vite alt om den andre, i stedet for to mennesker som hadde vokst opp sammen.

Og selv når stillheten falt mellom dem, ble det ikke pinlig. De fortsatte spaserturen helt til de stoppet for å utveksle et kyss som tilsynelatende forandret alt – en forandring de omfavnet da det ene kysset førte til enda et, helt til de stormet sammen hjem til ham.

Om han bare kunne stanse minnene der …

Han så for seg hvordan hun kledde av seg for ham og strakte seg ut i sengen, og kjente følelsen av henne i armene sine da de lå tilfredse etter elskoven.

Han vred seg i setet og prøvde å tvinge tankene til å stoppe der. Til å la ham være igjen med det siste lykkelige minnet om å stryke langt, blondt hår vekk fra søvnige, blå øyne og ønske henne god natt før de sovnet sammen.

Men nei, det var ingen lykkelig slutt på filmen som hjernen hans insisterte på å spille for ham hver natt når han prøvde å sove.

Det var alltid ringelyden fra en telefon, og de halvkvalte ordene fra faren hans da han fortalte Scott den forferdelige nyheten om at Scotts beste venn og broren til Fliss var i ferd med å dø. Selvmord, sa faren, selv om Scott nektet å tro at det var mulig. Han sa til faren at han måtte ta feil da faren ba ham finne Fliss og fortelle det til henne personlig slik at hun ikke kom til å være alene.

Han hadde sett ned på kvinnen som lå i sengen hans, kvinnen han var i ferd med å bli forelsket i, og visst at ingenting kom til å bli det samme igjen.

Til slutt ble den siste scenen spilt i hodet hans.

I armene sine holdt han sin elskede og sin venn, og tårer og gråt fikk det som var igjen av hjertet hans etter tapet av vennen til å briste.

Scott åpnet øynene. Så kikket han seg rundt i flyet og ble glad for at han ikke hadde tiltrukket seg noen oppmerksomhet. Han så på klokken. Han hadde tre timer igjen før de landet på JFK og det var umulig å sove nå. Han tok frem den bærbare datamaskinen og kastet seg over rapportene han hadde fått om den nye hjerteavdelingen på Brooklyn Heights Hospital. Han kom kanskje til å være trett når han dukket opp neste dag, men han ville i det minste være oppdatert og klar til å arbeide.

*

Det hadde endelig skjedd. Hun hadde mistet vettet. Det var den eneste unnskyldningen hun hadde for hvorfor hun sto midt i gangen til akuttavdelingen og stirret mot bakhodet til en mann. Det måtte skje på et eller annet tidspunkt. Hun kunne ikke fortsette å arbeide sju dager i uken, tolv til seksten timer i døgnet, uten at dette skjedde. Selvsagt kunne hun forstå hvorfor denne mannen hadde fanget oppmerksomheten hennes. Det tykke, sjokoladebrune håret med den spesielle kortklipte frisyren var som en magnet for øynene hennes – øyne som tydeligvis var trette på grunn av søvnmangel, for uansett hva de fortalte henne, så kunne den mannen ikke være Scott.

Hun så seg rundt i gangen. Det var den samme folksomme gangen hvor hun hadde tilbrakt mesteparten av arbeidstiden det siste året. Det var definitivt ikke den avanserte hjerteavdelingen i Royal Kensington Hospital i London, hvor Scott holdt til.

Hun klemte hendene sammen, og kjente medisinflasken hun hadde i hånden. Hun måtte komme seg tilbake til pasienten sin. Hun hadde ikke tid til dette tøvet. Det måtte være massevis av menn som lignet på Scott bakfra.

Hun gikk bortover gangen, rundt bårer og rullestoler, men en følelse av uro fulgte henne tilbake til pasientens rom. Det var en merkelig opplevelse å reagere på den måten overfor en mann, særlig når hun knapt kunne se profilen hans.

Da hun kom inn i rommet, la hun merke til at hjertefrekvensen til den unge kvinnen fortsatt var veldig høy. Den hadde steget fra hundre og åtti til over to hundre nå.

«Det kommer til å gå bra, Jenny», sa Felicity til den unge kvinnen, som var enda mer blek og svett enn da hun kom hit.

«Vagus-stimuleringen har ikke hjulpet?» spurte hun akuttlegen.

«Nei. Sett i gang med adenosin», sa han.

Hun trakk medisinen opp i en sprøyte, tørket den intravenøse kanylen og satte sprøyten på plass. «Har doktor Campbell forklart hvordan adenosin fungerer?»

«Han sa at det kom til å få hjertet mitt til å slå langsommere, men også at jeg kunne føle litt brystsmerte og svimmelhet.» De grønne øynene til Jenny skinte av et panikkartet uttrykk som Felicity var vant til å se på akuttavdelingen.

«Jeg skal være her hos deg», sa Felicity og tok hånden til Jenny i sin ledige mens hun gjorde seg klar til å injisere medisinen i IV-kateteret.

«Er du klar?» spurte hun pasienten, før hun så på legen som nikket som klarsignal til at hun skulle gi medisinen som nærmest kom til å stanse hjertet til Jenny før det vendte tilbake til normal rytme.

Hun holdt hardt rundt hånden til den unge kvinnen og satte inn medisinen. Alles oppmerksomhet ble rettet mot monitoren over sengen da hjerterytmen begynte å senke farten helt til det ble en pause.

«Åh», sa den unge kvinnen mens hun holdt begge hendene mot brystet. Smerte og panikk fylte øynene hennes.

«Det er ok. Det verste er over. Bare vent noen sekunder til.» Felicity kikket opp på monitoren igjen og så at hjerterytmen gradvis senket farten til en normal sinusrytme. «Er det bedre nå?»

Jenny nikket, men Felicity kunne se at hun ikke hadde kommet fullstendig til hektene igjen. Men i det minste var noe av hudfargen til den unge kvinnen i ferd med å komme tilbake nå. «Kan jeg skaffe deg noe?»

«Nei, jeg er bedre nå.» Stemmen hennes skalv, men hun slapp hånden til Felicity og lukket øynene. «Jeg skal bare hvile litt.»

«Jeg er her hvis du trenger noe», sa Felicity mens resten av personalet begynte å gå ut av rommet. Hun skulle bli værende i rommet sammen med pasienten til hun var sikker på at den unge kvinnen var stabil, og deretter få henne overført til hjerteavdelingen for observasjon og flere prøver for å finne årsaken til den raske hjerteaktiviteten.

Hun snudde seg for å hente et teppe til pasienten da hun så mannen fra tidligere stå utenfor glassdøren til traumerommet. Hvem var han, og hvorfor måtte han være her i akuttavdelingen hennes når hun trengte å konsentrere seg om pasienten sin?

Ja, mannen var i hvert fall like høy som Scott, og de hadde samme kroppsbygning, inkludert veldig brede skuldre. Og ja, denne mannen hadde nøyaktig samme frisyre som Scott alltid foretrakk, men det var mer enn det. Noe dypt inni henne sa at hun kjente ham.

Snu deg. La meg se ansiktet ditt.

Hjertet hennes slo like raskt som hjertet til pasienten hadde gjort tidligere.

Et øyeblikk tillot hun seg å innbille seg at det var Scott. At han hadde kommet tilbake for å besøke henne. Men hvordan kunne han ha visst hvor han skulle finne henne?

«Er du ok?» spurte doktor Campbell da han stanset ved døren og stengte utsikten for henne. Et øyeblikk trodde hun at legen snakket til pasienten, før hun innså at han snakket til henne.

«Ja, det går bra. Jeg skal si ifra hvis det blir noen endringer i hjerterytmen hennes.» Hun måtte ta seg sammen. Hun hadde en jobb å gjøre og den inkluderte ikke dagdrømming.

Hun tok et teppe fra hyllen ved siden av båren og la det over den unge kvinnen før hun gikk bort til døren. Hvis dobbeltgjengeren til Scott i det hele tatt hadde eksistert, så var han borte nå. Det var offisielt. Hun var i ferd med å bli gal.

Hun sjekket de vitale tegnene til pasienten igjen og konsentrerte seg om å gjøre ferdig journalen. Det var bare et par timer igjen av skiftet hennes, og så måtte hun gå til den nye avdelingen og se hvordan det gikk der.

«Hei, Felicity, Jodi sa at jeg skulle avløse deg slik at du kan gå til et møte som doktor Mason nettopp har kalt sammen til», sa Matt noen minutter senere.

I løpet av de siste to ukene hadde doktor Mason fått for vane å innkalle til disse møtene i siste øyeblikk.

«Jeg beklager. Jeg må gå fra deg.» Hun sjekket monitoren og så at hjertefrekvensen til Jenny hadde stabilisert seg i en normal sinusrytme på nittitallet. «Men Matt kommer til å ta veldig godt vare på deg. Han skal få deg innlagt og overført til hjerteavdelingen.»

«Takk for at du tok deg av meg», sa Jenny før hun lukket øynene igjen. Den stakkars kvinnen hadde vært igjennom mye i dag. Hun fortjente hvilen sin.

«Tro meg, jeg vil heller bli her og ta meg av deg enn å gå på enda et møte», sa Felicity og tok opp stetoskopet sitt. Da hun takket ja til den splitter nye stillingen som oversykepleier i den nye klinikken, hadde hun ingen anelse om alle møtene og alt papirarbeidet som var nødvendig for å starte den nye avdelingen.

«Takk for at du hjalp til. Doktor Mason kan være vanskelig hvis noen går glipp av et av møtene hans», sa hun til Matt.

«Bare hyggelig», svarte han. «Jeg så ham presentere en nyansatt lege. Ryktet sier at han er en eller annen ekspert fra London.»

Huden hennes begynte å sitre. Det var bare et sammentreff. Det var det hele. Nye leger kom til Brooklyn Heights hver dag. Dessuten, hvorfor ville doktor Mason innkalle alle til et møte på grunn av en eller annen ny lege?

Hvis da ikke denne legen var en hjertespesialist som hadde vært en av de ledende medlemmene av et slikt program på sitt eget sykehus. Royal Kensington Hospital i London hadde et slikt program. Scott hadde vært med på å planlegge og åpne det tilbudet. Var det mulig at Scott faktisk var her?

Med lyden av det trommende hjertet sitt i øret skyndte hun seg av gårde til møterommet. Skrittene ble enda raskere da hun nærmet seg døren. Og der, enda en gang med ryggen mot henne, sto mannen hun hadde sett tidligere på akuttavdelingen. Dette begynte å bli latterlig. Var det Scott eller ikke?

Hun stanset utenfor døren og tok inn alt hun kunne se av ham – det perfekte snittet på en skreddersydd dress, en av Scotts svakheter siden han ble uteksaminert fra det medisinske fakultetet; de brede skuldrene, som han hadde utviklet mens han spilte high school-fotball sammen med broren hennes; og den selvsikre holdningen, som viste lederskap. Alle de tingene kunne hun se hos denne mannen.

Og så snudde han seg, og plutselig stirret hun inn i et par brungrønne øyne som gjenspeilte sjokket hun visste måtte være tydelig i hennes egne. Han var her. Doktor Scott Thomas hadde vendt tilbake til New York.

Scott manglet ord. Ja, han hadde hatt planer om å komme seg til Hudson for å besøke foreldrene sine så snart som mulig. Og han hadde tenkt, eller håpet, at han kom til å støte på Felicity mens han var her, men dette? Han hadde slett ikke forestilt seg at han kom til å finne henne her på et sykehus hvor han skulle arbeide de neste åtte ukene.

«Vel, dette er en overraskelse», sa Felicity og tok et skritt mot ham.

«Scott, dette er Felicity Dale, oversykepleieren som driver den nye hjerteavdelingen vår», sa doktor Mason da han kom bort til dem.

«Hvorfor er du her, Scott?» spurte Felicity. Begge overså den andre legen.

«Han er her for å hjelpe til med åpningen av den nye avdelingen. Jeg fortalte deg at jeg prøvde å finne noen etter at doktor Kane hadde tatt familiepermisjon for å ta seg av moren sin. Det er umulig å vite hvor lang tid det vil ta før den stakkars kvinnen klarer å gå igjen etter hoftebruddet. Doktor Kane kan bli borte i flere måneder», fortsatte doktor Mason, mens spenningen mellom de to summet gjennom luften. Kunne ikke mannen høre den? Føle den?

«Jeg visste ikke at du arbeidet her i byen igjen», sa Scott da han begynte å komme til seg selv igjen.

«Kjenner dere hverandre?» spurte doktor Mason.

«Vi arbeidet sammen i London», sa Felicity raskt før Scott fikk sjansen til å svare.

Han ventet på at hun skulle si noe mer, men det gjorde hun ikke, noe som sjokkerte ham nesten like mye som å møte henne her. Var det alt? Ikke noe om at de hadde vokst opp sammen? Ikke noe om alle årene de hadde vært bestevenner?

«Nå som jeg tenker på det, husker jeg noe i CV-en din om at du har erfaring fra London. Hvilket sammentreff! Dette er flott! Da doktor Kane måtte ta permisjon var jeg så bekymret for om vi kom til å være klare til den store åpningen. Men når dere to arbeider sammen så vet jeg at vi vil klare det», sa den eldre mannen og la en arm rundt skuldrene på begge to. «La oss nå begynne dette møtet.»

Doktor Mason gikk fra dem og satte kursen mot den andre siden av rommet, og Scott hadde ikke noe annet valg enn å følge etter ham. Han nølte et øyeblikk og flyttet seg nærmere Felicity. «Vi snakkes senere», hvisket han i øret hennes.

«Ja visst», mumlet hun før hun gikk mot en stol ved det store bordet – så langt vekk fra ham som hun kunne komme.

Hva var i veien med henne?

Han hadde respektert valget hennes om å gjøre slutt på noe som knapt hadde begynt mellom dem, selv om han aldri hadde forstått det, men han hadde gitt opp å forstå hvorfor hun hadde bestemt seg for å gjøre slutt på vennskapet deres også. Og nå ville hun late som de knapt var bekjente?

«Alle er litt satt ut fordi doktor Kane måtte ta permisjon, men hun ønsket å si til alle at …»

Scott prøvde å konsentrere seg om hva doktor Mason sa. Rollen hans i Kensington-prosjektet var å hjelpe til med de siste skrittene før åpningen av den nye hjerteavdelingen i New York City som ble utformet etter mønster fra London-sykehusets eget senter. Det var delvis akuttavdeling og delvis prosedyreområde og var blitt veldig vellykket i London, noe det tegnet til å bli her også. Han hadde ment at han var klar for jobben. Til og med entusiastisk.

Men dette? Han kunne umulig ha forberedt seg på å finne Felicity her på det samme sykehuset som ham, for ikke å snakke om å bli nødt til å arbeide på det samme prosjektet som henne.

Men her satt han, ved bordet sammen med kvinnen som en gang var den beste vennen hans, uten at noen av dem vedsto seg det forholdet. Skulle de fortsette slik hele tiden han var her? Hun måtte da vite at det ikke kom til å fungere for noen av dem.

«Og med den erfaringen han har fra opprettingen av avdelingen på Royal Kensington Hospitals hjertesenter, så vet jeg at han er den perfekte personen til å hjelpe oss med åpningen av vårt. Og vi har nettopp fått vite at han og vår egen Felicity Dale, oversykepleier for den nye avdelingen vår, faktisk har arbeidet sammen tidligere, i London. Med de to til å vise veien, så er jeg sikker på at det blir en veldig vellykket åpning, og like viktig, en ny mulighet til å tjene samfunnet vårt.» Doktor Mason så ut til å stråle av glede hver gang han nevnte det nye senteret. Det var ingen hemmelighet at dette var en av de siste tingene den eldre legen ønsket å se fullført før han pensjonerte seg. Det var noe av det første han fortalte Scott den morgenen de møtte hverandre. «Så nå har jeg tenkt å gi ordet til doktor Thomas.»

Scott reiste seg og så seg rundt i rommet, og blikket stanset ved Felicity. «Det er hyggelig å se dere alle her, og jeg ser frem til å arbeide sammen med dere.»

Han flyttet blikket til personen ved siden av henne og deretter rundt til resten av personalet, men det vendte stadig tilbake til Felicity. «Som doktor Mason har sagt, kommer åpningen av hjertesenteret her i New York til å bli et fremskritt som vil dekke et stort behov i denne byen. Er det noen som har spørsmål?»

Han svarte på noen spørsmål, som for det meste gjaldt hjerteprogrammet i London. Så ga han ordet til doktor Mason igjen. Etter noen påminnelser som gjaldt neste ukes dagsorden, ble møtet hevet, og Scott gikk rundt i rommet for å presentere seg for personalet som han skulle arbeide sammen med. Til slutt kom han frem til den personen han måtte snakke med.

«Har du et øyeblikk, Fliss?» Hun kunne umulig nekte for hvor godt de kjente hverandre når han brukte kallenavnet hennes fra barndommen.

«Jeg kan ikke fatte at du er her. Hvorfor ga du meg ikke beskjed om at du kom?» Rødmen som fulgte var en erkjennelse av at det var hun som hadde insistert på at det var best om de ikke holdt kontakten. Han hadde selvsagt nektet å godta dette før det ble klart at hun ikke kom til å svare på telefonoppringningene hans.

Hvor hadde det gått så galt mellom dem? Ja, hun hadde mistet broren sin, men det samme hadde han. Noe som burde ha brakt dem nærmere hverandre, hadde på en eller annen måte sendt dem i hver sin retning. Og når han så reaksjonen hennes på at han kom tilbake til New York, så virket det som hun ønsket at det fortsatt skulle være slik.

«Jeg trodde du fortsatt arbeidet i Hudson.» Hadde ikke det vært grunnen til at hun nektet å reise tilbake til London sammen med ham? Hun ville være nærmere foreldrene, noe som var forståelig under de omstendighetene. Men det hadde såret ham å få vite at hun hadde planer om et liv i Statene uten ham, når han hadde trodd at de begynte på en ny fase i livet ved å gå fra å være venner til å bli kjærester.

Før hun rakk å svare ham begynte en telefon å kime, og hun tok sykehustelefonen opp fra lommen og leste meldingen høyt «Hjertestans. Mann, femtifem. Beregnet ankomst om et kvarter. Jeg må komme meg tilbake til akuttavdelingen.»

«Vi må møtes.» Han hadde ikke tenkt å la henne stikke av gårde uten å gå med på å snakke med ham senere. Det var mye de to måtte snakke om, og ikke bare når det gjaldt privatlivet deres. Han måtte sette seg inn i dette nye programmet også, og han trengte noen til å hjelpe ham. «Doktor Mason sa at gruppen kom sammen på et sted over gaten etter arbeidstid.»

«Jeg kan ikke. Jeg arbeider fortsatt noen skift i akuttavdelingen, og når jeg er ferdig med skiftet i kveld, er det noen e-poster vedrørende den nye avdelingen som jeg må svare på.» Hun kikket ned på telefonen hun hadde i hånden, og tenkte utvilsomt på hvor lang tid hun hadde på seg før pasienten ankom.

«Doktor Mason forventer sikkert at du blir med.» Selv om han visste at dette var sant, så følte han seg litt skyldbetynget over å presse henne til å komme. Han kunne ikke unngå å se de mørke ringene under blå øyne som pleide å gnistre. Det var ingen gnist der i dag.

«Bernard’s?» spurte hun og kikket på klokken igjen.

Syntes hun virkelig at det var ubehagelig å møte blikket hans?

«Ja, det er stedet. Vi snakker sammen der.» Og før hun rakk å avslå det snudde han og gikk av gårde. Hun var ikke den eneste som hadde problemer med å takle denne situasjonen. Det å ha Felicity her kom til å bli en komplikasjon som han slett ikke var forberedt på, men hvis de skulle arbeide sammen, måtte de stå på vennskapelig fot med hverandre. De hadde ingen tid å kaste bort før de fikk ting på rett kjøl igjen før åpningen. Det var viktig for karrierene deres at alt gikk glatt. De var begge profesjonelle. De kunne ikke la personlige problemer komme i veien for jobbene sine.

Om han nå bare kunne overbevise knuten i magen om å tro på det. Og om han bare kunne overbevise seg selv om at han ville komme ut av de neste åtte ukene uten at hjertet ble enda mer skadet enn forrige gang han reiste fra New York.

*

Felicity prøvde å ikke bli fersket i å stirre på mannen som satt i stolen ved siden av henne. Støyen fra alle menneskene i puben gjorde det nærmest umulig å ha en samtale – noe hun var glad for akkurat nå. Hun klarte ennå ikke å fatte at Scott var her.

For fire timer siden hadde hun forberedt seg på den nye stillingen sin som leder for hjertesenteret. Det var drømmejobben. Hun var så stolt av hvor karrieren hennes gikk. Hun hadde en fremtid å se frem til. Hun hadde søkt på jobben i håp om at den kom til å gi livet hennes mer mening.

Men her var Scott, og han fikk henne til å stille spørsmål ved alle de avgjørelsene hun hadde tatt det siste halvannet året, for uansett hvor mye hun ønsket å nekte for det, så følte hun fortsatt den samme tiltrekningen som hun hadde følt mesteparten av livet når hun var i nærheten av Scott. Den var vanskelig å fortrenge gjennom tenårene, og var bare blitt enda vanskeligere å overse under college-årene. Som en voksen uten noe kjærlighetsliv de siste atten månedene, så var den enda vanskeligere å overse nå..

Men den var bare fysisk. Det var det hele. Og Scott kom til å være her i bare åtte uker. Det var ikke slik at hun plutselig kom til å kaste seg i armene hans. Hun hadde klart å ignorere det spesielle begjæret under mesteparten av det voksne livet sitt. Bortsett fra den ene, sprø natten da de hadde brutt alle reglene for vennskap og endelig ligget sammen.

Nei, det var ikke sant. De hadde ført forholdet sitt inn på et farlig område flere uker tidligere da det som begynte som litt uskyldig flørting ble til en tiltrekning som ingen av dem kunne ignorere. Kvelder ute sammen som venner var plutselig blitt til dater på romantiske restauranter hvor de hadde kommet enda nærmere hverandre.

Hun skalv ved minnet om den natten de tilbrakte sammen.

«Fryser du?» Scott ga henne jakken sin. «Det er litt kjølig her inne.»

Hun kunne ikke fortelle ham hvor tankene hadde ført henne, så hun protesterte ikke. Han la jakken over skuldrene hennes. Varmen fra ulljakken og kroppsvarmen til Scott fikk magen hennes til å knyte seg enda mer.

«Hvor lenge har du vært her?» Den varme pusten hans kilte mot kinnet da han bøyde seg mot henne. Han så ut til å granske ansiktet hennes etter noe. Men hva da? Ikke det at det betydde noe. Hun hadde utviklet et godt pokerfjes de siste månedene; en nødvendighet da hun begynte å se bekymringen til foreldrene hver gang hun kom på besøk.

«Et år i januar.» Hun hevet stemmen over støyen fra folkemengden i stedet for å bøye seg nærmere slik Scott så ut til å foretrekke.

«Jeg trodde du hadde tenkt å bli værende i Hudson?» Han hadde flyttet seg enda nærmere. Hendene hennes ble klamme, men hun skyldte på varmen fra kroppen hans og jakken.

Hun ville ikke fortelle ham at hun syntes det langsomme tempoet på lokalsykehuset i hjembyen var uutholdelig etter all spenningen ved å jobbe på et London-sykehus – noe han hadde sagt ville komme til å skje.

«De ga meg et tilbud jeg ikke kunne si nei til», sa hun, og siterte fra det hun visste var en av Scotts favorittfilmer. Hun så leppene hans løfte seg i et skjevt smil som alltid hadde sjarmert henne. Hun klarte ikke å skjule sitt eget smil.

«Ok, så du hadde rett. Tempoet på et lite sykehus var for langsomt for meg. Ikke det at folk ikke var hyggelige, for det var de. Jeg passet bare ikke inn der.» Hun behøvde ikke å fortelle ham at jobben var alt hun hadde den gangen. Alt hun hadde fortsatt.

Servitøren begynte å dele ut bestillingene til gruppen, og Scott lente seg tilbake i stolen. Hun trakk pusten dypt og ville ha slappet av hvis hun ikke hadde kjent lukten av den colognen hun hadde gitt ham en jul for mange år siden da han gikk i avgangsklassen på high school.

Minnet om hvordan broren hennes, Leo, hadde gjort narr av gaven var bittersøtt nå. Men var ikke alt bittersøtt når det gjaldt henne og Scott? Minnene om dem var så sammensveiset med minnene om Leo at det var umulig for henne å tenke på det ene uten å tenke på det andre. De hadde begge vært de viktigste menneskene i livet hennes ved siden av foreldrene. Og nå hadde hun ingen av dem.

«Du spiser ikke», sa Scott da han enda en gang bøyde seg mot henne.

Hun skar et stykke av biffen hun hadde bestilt og studerte det. Magen hennes ble opprørt ved tanken på å spise den. Hun klarte ikke å gjøre det.

Plutselig ble det for mye. Alt sammen. Overraskelsen ved å se Scott og vissheten om at de skulle arbeide sammen igjen. Minnene om Leo sammen med dem. Det ble bare for mye.

«Jeg må gå. Jeg er lei for det. Jeg glemte en e-post som må sendes ut i kveld», sa hun til gruppen i tillegg til Scott idet hun ga ham tilbake jakken. Hvis hun ble sittende her et minutt til, så kom hun til å miste fatningen, og hun hadde ikke tenkt å dumme seg ut slik foran øynene på kollegene. Hun åpnet pungen og la flere sedler på bordet. Så reiste hun seg. Uten et ord til gikk hun mot døren som ville føre henne ut på gaten hvor hun kunne forsvinne i mengden.

